Nuuskommentaar: ‘Kill the Boer, kill the farmer’Argieffoto: Reint Dykema “Vertaal asseblief hierdie artikel in Engels. Dis noodsaaklik dat die buitewêreld hiervan kennis dra – van die verskriklike marteling waarmee plaasmoorde gereeld gepaardgaan – en ek wil graag die inligting aan oorsese vriende stuur. Maar hulle verstaan nie Afrikaans nie.” Dít, min of meer, is ’n gereelde versugting van Maroela Media-lesers wat kommentaar op berigte, artikels of rubrieke lewer. Intussen het dit via sosiale media begin uitlek dat daar inderdaad so ’n boek op pad is, juis met die hooftitel Kill the Boer, kill the farmer. Ernst Roets, ondervoorsitter van AfriForum, blyk die hoofskrywer te wees. Selfs ’n vroeë konsep van die voorgestelde voorblad het op sosiale media in omloop gekom. Roets het gister op Pretoria FM se Klankkoerant die sluier oor meerdere aspekte van die boek gelig. Die boek behoort Juniemaand klaar te wees, en word deur Kraal-uitgewers uit die Solidariteit Beweging se stal uitgegee. ’n Persoon of instansie vertaal wel self soms die inhoud van plaasmoord-artikels en stel dit vir gebruik in Engels beskikbaar. So is ’n nuuskommentaar, Plaasmoorde, een erge euwel, twee persepsies, in Januarie 2015 vertaal, en onder meer hier op die internet geplaas. Die rubriek het ook, soos die titel aandui, die kwessie van verskillende perspektiewe uit Afrikaanse geledere berig – die een dat plaasaanvalle wreed is, en dat die rol van politiek nie misgekyk moet word nie. Die hoofartikels, wat die twee verskillende perspektiewe bewoord het soos vervat in die hoofartikels van onderskeidelik Beeld en Die Volksblad op dieselfde dag, is as ankers gebruik. Dit was in die dae toe onder andere Solidariteit oor die hoofredakteurskap van Adriaan Basson vir ’n boikot van Beeld gevra het. Basson se verskuiwing binne Media 24 het genadiglik ’n einde aan dié onvergenoegdheid gebring, hoewel sommige Afrikaanse akademici verbete klou aan die afskaling aan die erns van plaasaanvalle, en die politieke rol ewe verbete ontken. Dit is hoogs ongerymd om die skrywer van ’n rubriek soos hierdie se persoonlike omstandighede daarin te verreken. Daar is egter geen manier dat die uwe “sag” na plaasaanvalle kan kyk nie. Bykans sy hele familie boer, sy skoonma was die slagoffer van ’n plaasaanval. Ook die skoonpa se broer op ’n buurplaas is gewelddadig aangerand en sy huis gestroop. Vroegoggend kon hy hom loswoel en met ’n trekker (sy bakkie is gesteel) gaan hulp soek. Die skrywer se oudste seun is met ’n Landbouweekblad in die hand gebore, en het landbou gestudeer. Hy het verskeie plaasaanvalle in die omgewing waar hy werk, eers by Bothaville en toe die Paarl, op die een of ander wyse beleef. Die plaasmoord naby die Paarl (by Klapmuts en ’n hanetreetjie van die plaas waar hy werk en ’n plaasaanval wat kort voor sy koms plaasgevind het) het regstreeks tot die Swart Maandag- landwye optogte gelei. Geen ouer kan in hierdie omstandighede lou oor die kwessie staan nie. Google wys 2 000 trefslae aan oor die nuuskommentator se gepubliseerde pennevrug oor plaasmoorde, en byna net soveel oor plaasaanvalle. Die hoofskrywer van Kill the Boer, kill the farmer, Roets, asook sy ondersteuningspersoneel by AfriForum en Solidariteit, is besonder goed toegerus om objektief oor die onderwerp te kan skryf. Die boek, Treurgrond, met dr. Dirk Hermann as hoofskrywer, kom byvoorbeeld uit dieselfde stal. In die nuwe boek word onder meer empiries bewys dat dit feitelik verkeerd is om die politieke rol in plaasaanvalle te minimaliseer, en dat die voorstanders daarvan ’n volkome foutiewe metodiek van berekening gebruik het. ’n Groot deel van die politieke rol kom van die regering self. Feitlik elke keer dat die regering beloof het om sy optredes teen plaasaanvalle te verskerp, het die teenoorgestelde in die praktyk gebeur. “Kill the Boer, kill the farmer” blyk ’n goeie belegging te wees as hulpmiddel om mense in die buiteland bewus te maak van die grusame aanslag op die land se boere. Roets self skryf op AfriForum se Facebookblad die volgende: “Die boek Kill the Boer, kill the farmer gaan oor die regering se aandadigheid by Suid-Afrika se wrede plaasmoorde. Ek is nou besig om die teks te finaliseer. Dit word geskryf met ’n internasionale gehoor in gedagte. Ons sal eersdaags meer inligting aankondig oor wanneer die boek bekendgestel sal word, hoe jy solank ’n getekende kopie kan bestel en ook wat jy kan doen om na die bekendstelling genooi te word. “Die boek skok selfs dié wat die meeste oor plaasmoorde ingelig is. Help asseblief om die boodskap te versprei en hou hierdie spasie dop …”